Ողջունելով դեսպանը` նախարար Մխիթար Հայրապետեան ըսաւ, որ Սուրիա Հայաստանի Հանրապետութեան բարեկամ երկիրն է, եւ ատիկա պատմութեան ողջ ընթացքին ապացուցուած է: «Մենք մշտապէս կը յիշենք այն մեծագոյն աջակցութիւնը, որ Ձեր երկիրը ցուցաբերած է մեր ժողովուրդի ամենածանր շրջանին: Սուրիոյ հայ արմատներով քաղաքացիները ունին երկու տուն` Հայաստանը եւ Սուրիան, եւ ուր ալ մեր հայրենակիցները նախընտրեն ապրիլ, արարել, աշխատիլ, մենք` որպէս Սփիւռքի Նախարարութիւն, պիտի աջակցինք անոնց», աւելցուց սփիւռքի նախարարը՝դիտել տալով, որ նախարարութիւնը սուրիահայերու հետ աշխատելու ուղղութիւն սահմանած է, եւ կողմերը մէկ սեղանի շուրջ հաւաքելու, ընդհանուր օրակարգ ձեւաւորելու յաջող փորձ ունի: Նախարարը կարեւոր համարեց նաեւ սուրիահայ համայնքի միասնականութիւնն ու համայնքի հետ համակարգուած աշխատանքը: